A TANÁCS HATÁROZATA
(2007. május 30.)
az Európai Közösség és Ukrajna kormánya közötti, egyes acéltermékek kereskedelméről szóló megállapodás megkötéséről
(2007/451/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére, összefüggésben a 300. cikkének (2) bekezdésével,
tekintettel a Bizottság javaslatára,
mivel:
(1)
Az Európai Közösségek és azok tagállamai és Ukrajna közötti partnerségi és együttműködési megállapodás (1)1998. március 1-jén hatályba lépett.
(2)
Az egyes acéltermékek kereskedelmét a 14. cikk kivételével azon megállapodás III. címe, valamint egy mennyiségi megállapodás rendelkezései szabályozzák.
(3)
Az egyes acéltermékek kereskedelmét az 1995-2001 közötti időszakban a felek közötti megállapodások, valamint 2002-ben, 2003-ban és 2004. november 19-ig különleges rendelkezések szabályozták. A 2004. november 19-én megkötött további megállapodás a 2004. december 31-ig tartó időszakra vonatkozik. Ezután a 2005-2006 időszakra vonatkozó megállapodás következett.
(4)
A 2006. november 18-i határozat (2) felhatalmazta a Bizottságot tárgyalások megkezdésére az Európai Közösség és Ukrajna kormánya közötti, egyes acéltermékek kereskedelméről szóló megállapodás megújítása céljából.
(5)
Azt a határozatot követően egy, a 2007. december 31-ig terjedő időszakra és az azt követő évekre vonatkozó új megállapodás került a felek között megtárgyalásra.
(6)
A megállapodást jóvá kell hagyni,
A KÖVETKEZŐKÉPPEN HATÁROZOTT:
1. cikk
(1) Az Európai Közösség és Ukrajna kormánya közötti, egyes acéltermékek kereskedelméről szóló megállapodást a Közösség nevében ezennel a Tanács jóváhagyja.
(2) A megállapodás szövegét csatolták e határozathoz.
2. cikk
A Tanács elnöke felhatalmazást kap, hogy kijelölje a megállapodásnak a Közösséget jogilag kötelező aláírására jogosult személyt.
Kelt Brüsszelben, 2007. május 30-án.